title: Provedbena uredba Komisije (EU) 2019/98 оd 21. siječnja 2019. o pokretanju natječajnog postupka za otkup obranog mlijeka u prahu u razdoblju javne intervencije od 1. ožujka do 30. rujna 2019.

text:
                  23.1.2019

                  HR

                  Službeni list Europske unije

                  L 20/1

         PROVEDBENA UREDBA KOMISIJE (EU) 2019/98
         оd 21. siječnja 2019.
         o pokretanju natječajnog postupka za otkup obranog mlijeka u prahu u razdoblju javne intervencije od 1. ožujka do 30. rujna 2019.
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1),
         uzimajući u obzir Uredbu Vijeća (EU) br. 1370/2013 od 16. prosinca 2013. o utvrđivanju mjera za određivanje određenih potpora i subvencija vezanih uz zajedničku organizaciju tržišta poljoprivrednih proizvoda (2), a posebno njezin članak 3. stavak 6.,
         uzimajući u obzir Provedbenu uredbu Komisije (EU) 2016/1240 od 18. svibnja 2016. o utvrđivanju pravila za primjenu Uredbe (EU) br. 1308/2013 Europskog parlamenta i Vijeća s obzirom na javnu intervenciju i potpore za privatno skladištenje (3), a posebno njezin članak 12. stavak 1.,
         budući da:

                     (1)

                     U skladu s člankom 12. Uredbe (EU) br. 1308/2013 javna intervencija za obrano mlijeko u prahu na raspolaganju je od 1. ožujka do 30. rujna.

                     (2)

                     Uredbom (EU) br. 1370/2013 utvrđeno je da količinsko ograničenje za otkup obranog mlijeka u prahu po fiksnoj cijeni iznosi nula tona za 2019.

                     (3)

                     Stoga u skladu s člankom 3. stavkom 2. Uredbe (EU) br. 1370/2013 treba otvoriti natječajni postupak za otkup obranog mlijeka u prahu na početku razdoblja javne intervencije u 2019.

                     (4)

                     U glavi II. poglavlju II. odjeljku 3. Provedbene uredbe (EU) 2016/1240 utvrđuju se pravila za otkup putem natječajnog postupka.

                     (5)

                     U skladu s člankom 9. stavkom 1. točkom (b) Provedbene uredbe (EU) 2016/1240 trebalo bi utvrditi rok u kojem države članice obavješćuju Komisiju o svim prihvatljivim ponudama za nadmetanje.

                     (6)

                     Radi učinkovitog upravljanja države članice trebale bi za obavješćivanje Komisije upotrebljavati informacijske sustave u skladu s Delegiranom uredbom Komisije (EU) 2017/1183 (4) i Provedbenom uredbom Komisije (EU) 2017/1185 (5),

               DONIJELA JE OVU UREDBU:

            Članak 1.
            Pokretanje natječajnog postupka
            Natječajni postupak za interventni otkup obranog mlijeka u prahu otvoren je od 1. ožujka do 30. rujna 2019. pod uvjetima utvrđenima u glavi II. poglavlju II. odjeljku 3. Provedbene uredbe (EU) 2016/1240 i u ovoj Uredbi.

            Članak 2.
            Podnošenje ponuda za nadmetanje

               1.   Razdoblja tijekom kojih se ponude za nadmetanje mogu podnijeti završavaju trećeg utorka u mjesecu u 11.00 h (po briselskom vremenu). Međutim, u kolovozu je rok za podnošenje ponuda četvrti utorak u mjesecu u 11.00 h (po briselskom vremenu).
               Ako je utorak državni praznik, rok je 11.00 h (po briselskom vremenu) prethodnog radnog dana.

               2.   Ponude za nadmetanje dostavljaju se agencijama za plaćanja koje su odobrile države članice (6).

            Članak 3.
            Obavješćivanje Komisije
            Obavijest predviđena člankom 9. stavkom 1. točkom (b) Provedbene uredbe (EU) 2016/1240 podnosi se do 16.00 h (po briselskom vremenu) na dan krajnjeg roka za podnošenje ponuda za nadmetanje iz članka 2. ove Uredbe, u skladu s Delegiranom uredbom (EU) 2017/1183 i Provedbenom uredbom (EU) 2017/1185.

            Članak 4.
            Stupanje na snagu
            Ova Uredba stupa na snagu trećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 21. siječnja 2019.

                  Za Komisiju,

                  u ime predsjednika,

               Jerzy PLEWA

                  Glavni direktor

                  Glavna uprava za poljoprivredu i ruralni razvoj

            (1)  SL L 347, 20.12.2013., str. 671.

            (2)  SL L 346, 20.12.2013., str. 12.

            (3)  SL L 206, 30.7.2016., str. 71.

            (4)  Delegirana uredba Komisije (EU) 2017/1183 оd 20. travnja 2017. o dopuni uredaba (EU) br. 1307/2013 i (EU) br. 1308/2013 Europskog parlamenta i Vijeća u pogledu dostavljanja informacija i dokumenata Komisiji (SL L 171, 4.7.2017., str. 100.).

            (5)  Provedbena uredba Komisije (EU) 2017/1185 od 20. travnja 2017. o utvrđivanju pravila za primjenu uredbi (EU) br. 1307/2013 i (EU) br. 1308/2013 Europskog parlamenta i Vijeća u pogledu dostavljanja informacija i dokumenata Komisiji te o izmjeni i stavljanju izvan snage nekoliko uredbi Komisije (SL L 171, 4.7.2017., str. 113.).

            (6)  Adrese agencija za plaćanja dostupne su na internetskoj stranici Europske komisije http://ec.europa.eu/agriculture/milk/policy-instruments/index_en.htm.


title: Provedbena uredba Vijeća (EU) 2019/279 od 18. veljače 2019. o provedbi članka 11. stavka 4. Uredbe (EU) br. 753/2011 o mjerama ograničavanja protiv određenih pojedinaca, skupina, poduzeća i subjekata s obzirom na stanje u Afganistanu

text:
                  19.2.2019

                  HR

                  Službeni list Europske unije

                  L 47/4

         PROVEDBENA UREDBA VIJEĆA (EU) 2019/279
         od 18. veljače 2019.
         o provedbi članka 11. stavka 4. Uredbe (EU) br. 753/2011 o mjerama ograničavanja protiv određenih pojedinaca, skupina, poduzeća i subjekata s obzirom na stanje u Afganistanu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 753/2011 od 1. kolovoza 2011. o mjerama ograničavanja protiv određenih pojedinaca, skupina, poduzeća i subjekata s obzirom na stanje u Afganistanu (1), a posebno njezin članak 11. stavak 4.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 1. kolovoza 2011. donijelo Uredbu (EU) br. 753/2011.

                     (2)

                     Odbor Vijeća sigurnosti Ujedinjenih naroda („VSUN”), osnovan na temelju stavka 30. Rezolucije VSUN-a 1988 (2011), 30. siječnja 2019. ažurirao je podatke koji se odnose na dvije osobe koje podliježu mjerama ograničavanja.

                     (3)

                     Prilog I. Uredbi (EU) br. 753/2011 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog I. Uredbi (EU) br. 753/2011 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 18. veljače 2019.

                  Za Vijeće

                  Predsjednica

               F. MOGHERINI

            (1)  SL L 199, 2.8.2011., str. 1.

            PRILOG
            Unosi u vezi s osobama navedenima u nastavku zamjenjuju se sljedećim unosima:

               „(42)   Jalaluddin Haqqani (alias: (a) Jalaluddin Haqani, (b) Jallalouddin Haqqani, (c) Jallalouddine Haqani).

                  Titula: maulavi. Razlozi za uvrštenje na popis: ministar graničnih poslova za vrijeme talibanskog režima. Datum rođenja: (a) oko 1942., (b) oko 1948. Mjesto rođenja: (a) područje Garda Saray, okrug Waza Zadran, pokrajina Paktia, Afganistan; (b) okrug Neka District, pokrajina Paktika, Afganistan. Državljanstvo: Afganistan. Datum uvrštenja na popis UN-a: 31.1.2001.

                  Ostale informacije: otac Sirajuddina Jallaloudinea Haqqanija, Nasiruddina Haqqanija i Badruddina Haqqanija (preminuo). brat Mohammada Ibrahima Omarija i Khalila Ahmeda Haqqanija. Aktivni je talibanski vođa. Vjeruje se da se nalazi na graničnom području između Afganistana i Pakistana. Vođa talibanske šure Miram Shah prema podacima iz 2008. Pripadnik plemena Zadran. Revizija u skladu s Rezolucijom Vijeća sigurnosti 1822 (2008) zaključena je 27. srpnja 2010. Navodno preminuo prema podacima iz rujna 2018. Poveznica za internetske stranice s posebnim objavama Interpola i Vijeća sigurnosti UN-a: https://www.interpol.int/en/notice/search/un/1427400

                  Dodatne informacije iz sažetka razlogâ uvrštenja na popis Odbora za sankcije:

               Jalaluddin Haqqani blizak je Mohammedu Omaru te je bio blizak Osami bin Ladenu (preminuo). Otac je Sirajuddina Jallaloudinea Haqqanija, Nasiruddina Haqqanija i Badruddina Haqqanija (preminuo) te brat Mohammada Ibrahima Omarija i Khalila Ahmeda Haqqanija. Aktivni je talibanski vođa. Jalaluddin Haqqani je 2007. također bio osoba za vezu između Al-Qaide i talibana. Bio je predsjednik talibanskog „Vijeća Miram Shah” u lipnju 2008.
               Prvotno je bio zapovjednik za islamsku stranku Mwalawi Hezbi u pokrajinama Khost, Paktika i Paktia. Kasnije se priključio talibanima i imenovan je ministrom za granična pitanja. Nakon pada talibanskog režima, zajedno s dijelovima talibana i Al-Qaide, pobjegao je u sjeverni Waziristan i započeo je ponovno grupiranje svojih vojnika za borbu protiv vlade Afganistana.
               Haqqani je optužen za uključenost u bombaški napad na indijsko veleposlanstvo u Kabulu 2008. i za pokušaj ubojstva predsjednika Karzaija tijekom vojne parade u Kabulu ranije iste godine. Haqqani je također sudjelovao u napadu na zgrade ministarstva u Kabulu u veljači 2009.
               Jalaluddin Haqqani osnivač je mreže Haqqani.”

               „(135)   Torek Agha (alias: (a) Sayed Mohammed Hashan, (b) Torak Agha, (c) Toriq Agha, (d) Toriq Agha Sayed).

                  Titula: hadžija. Adresa: Pashtunabad, Quetta, pokrajina Baluchistan, Pakistan Datum rođenja: 1960. (b) 1962. (c) približno 1965. Mjesto rođenja: (a) pokrajina Kandahar, Afganistan (b) Pishin, pokrajina Baluchistan, Pakistan. Nacionalni identifikacijski broj: pakistanski nacionalni identifikacijski broj 5430312277059 (krivotvoren te ga je otada pakistanska vlada izbrisala). Datum uvrštenja na popis UN-a: 2.11.2015.

                  Ostale informacije: glavni zapovjednik talibanskog vojnog vijeća uključen u prikupljanje sredstava od donatorâ iz Zaljeva. Fotografija dostupna za uvrštenje u posebnu objavu Interpola i Vijeća sigurnosti UN-a. Navodno preminuo u studenome 2018. Poveznica za internetske stranice s posebnim objavama Interpola i Vijeća sigurnosti UN-a: https://www.interpol.int/en/notice/search/un/5905294

                  Dodatne informacije iz sažetka razlogâ uvrštenja na popis Odbora za sankcije:

               Visoki talibanski vođa od kasne 2014., Torek Agha (Torek) služio je u talibanskoj „šuri u Quetti”, regionalnome tijelu koje usmjerava talibanske aktivnosti u južnom i zapadnom Afganistanu te je imao ulogu u prikupljanju sredstava od donatorâ iz Zaljeva.
               Od kasne 2014. Torek je bio pripadnik skupine nadležne za strateško planiranje i logističke operacije talibanskoga vodstva te je djelovao i kao ključni zapovjednik i član talibanskoga vojnoga vijeća i odobravao je i omogućavao talibanske vojne operacije. Talibansko vojno vijeće jedno je od tri vijeća zapovjedne razine te je nadležno za nadgledanje talibanskih operacija i odobravanje imenovanja talibanskoga vojnoga vodstva.
               Torek je tijekom godina bio uključen u odobravanje atentata na brojne dužnosnike afganistanske vlade i plemenske starješine. Osim toga, već u 2012. bio je jedan od četiriju visokih talibanskih zapovjednika koji su odobrili upotrebu neidentificiranog kemijskog praha za atentat na visoke dužnosnike afganistanske vlade.
               Nakon što mu je visoki talibanski vođa sredinom 2011. naložio da otputuje u Saudijsku Arabiju tijekom ramazana kako bi dogovorio vanjsko financiranje, Torek i nekoliko drugih članova talibanske „šure iz Quette” u 2012. odabrali su mule koji će otputovati u Saudijsku Arabiju i druge arapske zemlje kako bi prikupljali financijske donacije u ime talibana od afganistanskih poslovnih ljudi i krijumčara. U ranoj 2012. Torek je primio donaciju od neidentificiranog arapskog donatora s uputama da novac proslijedi talibanskom guverneru u sjeni u afganistanskoj pokrajini Uruzgan, za operacije atentata.
               Torek je prikupio oko 4 milijuna USD od donatora iz Zaljeva za talibane u 2010., pri čemu je većinu tog iznosa proslijedio visokom vođi i talibanskom prikupljaču financijskih sredstava Gulu Aghi Ishakzaiju (Gul Agha). Iznosi i izvori Torekovih višestrukih prijenosa sredstava prikupljenih za talibane u 2010. Gulu Aghi bili su sljedeći: 1 milijun USD od suradnikâ u Saudijskoj Arabiji, 2 milijuna USD od donatorâ u Katru, Ujedinjenim Arapskim Emiratima (UAE) i Saudijskoj Arabiji te 600 000 USD od raznih arapskih donatora tijekom prikupljanja sredstava u Katru.
               Od kasne 2009. Torek je bio u posjedu 2 milijuna USD od neidentificiranih katarskih i saudijskih donatora, koji su bili namijenjeni za rizničara talibanske „šure iz Quette”. Znatne donacije koje je Torek prikupio za talibansku „šuru iz Quette” tijekom ramazana položene su u neidentificiranim pakistanskim bankama te su bile pod kontrolom glavnog talibanskog rizničara.
               Sredinom 2006. Torek je dodjeljivao talibanske borce raznim talibanskim zapovjednicima operacija. Bio je jedna od glavnih poveznica između talibanskog vodstva i skupina arapskih boraca koji su stizali u Pakistan i Afganistan kako bi se borili protiv Međunarodnih snaga za podršku sigurnosti (ISAF).”


title: Provedbena uredba Vijeća (EU) 2019/560 od 8. travnja 2019. o provedbi Uredbe (EU) br. 359/2011 o mjerama ograničavanja protiv određenih osoba, subjekata i tijela s obzirom na stanje u Iranu

text:
                  9.4.2019

                  HR

                  Službeni list Europske unije

                  L 98/1

         PROVEDBENA UREDBA VIJEĆA (EU) 2019/560
         od 8. travnja 2019.
         o provedbi Uredbe (EU) br. 359/2011 o mjerama ograničavanja protiv određenih osoba, subjekata i tijela s obzirom na stanje u Iranu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 359/2011 od 12. travnja 2011. o mjerama ograničavanja protiv određenih osoba, subjekata i tijela s obzirom na stanje u Iranu (1), a posebno njezin članak 12. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 12. travnja 2011. donijelo Uredbu (EU) br. 359/2011.

                     (2)

                     Na temelju preispitivanja Odluke Vijeća 2011/235/ZVSP (2) Vijeće je odlučilo da bi mjere ograničavanja iz te odluke trebalo produljiti do 13. travnja 2020.

                     (3)

                     Vijeće je zaključilo i da bi unose u vezi s 51 osobom i jednim subjektom iz Priloga I. Uredbi (EU) br. 359/2011 trebalo ažurirati.

                     (4)

                     Prilog I. Uredbi (EU) br. 359/2011 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog I. Uredbi (EU) br. 359/2011 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Luxemoburgu 8. travnja 2019.

                  Za Vijeće

                  Predsjednica

               F. MOGHERINI

            (1)  SL L 100, 14.4.2011., str. 1.

            (2)  Odluka Vijeća 2011/235/ZVSP od 12. travnja 2011. o mjerama ograničavanja protiv određenih osoba i subjekata s obzirom na stanje u Iranu (SL L 100, 14.4.2011., str. 51.).

            PRILOG
            Osobe

                        Ime

                        Identifikacijski podaci

                        Razlozi

                        Datum uvrštenja na popis

                        „1.

                        AHMADI-MOQADDAM Esmail

                        Mjesto rođenja: Teheran (Iran)
                        datum rođenja: 1961.

                        Bivši viši savjetnik za sigurnosna pitanja načelnika Glavnog stožera oružanih snaga. Ravnatelj iranske Nacionalne policije od 2005. do početka 2015. Usto i ravnatelj iranske Kiberpolicije (uvrštena na popis) od siječnja 2011. do početka 2015. Snage pod njegovim zapovjedništvom provodile su brutalne napade na mirne prosvjednike te su provele nasilan noćni napad na studentske domove Sveučilišta u Teheranu 15. lipnja 2009. Trenutačno zapovjednik iranskog stožera za podršku jemenskom narodu.

                        12.4.2011.

                        2.

                        ALLAHKARAM Hossein

                        Mjesto rođenja: Najafabad (Iran)
                        datum rođenja: 1945.

                        Vođa Ansar-e Hezbollaha i pukovnik u IRGC-u. Suosnivač je Ansar-e Hezbollaha. Te paravojne snage odgovorne su za ekstremno nasilje tijekom represije studenata i sveučilištâ 1999., 2002. i 2009.
                        I dalje je na visokom položaju u organizaciji koja ne zazire od kršenja ljudskih prava javnosti, među ostalim promicanjem agresije prema ženama zbog njihova odabira odjeće.

                        12.4.2011.

                        4.

                        FAZLI Ali

                        Zamjenik zapovjednika snaga Basija, voditelj odjela Seyyed al-Shohada u okviru IRGC-a u pokrajini Teheran (do veljače 2010.). Odjel Seyyed al-Shohada nadležan je za sigurnost u pokrajini Teheran i imao je ključnu ulogu u brutalnoj represiji prosvjednika 2009.

                        12.4.2011.

                        7.

                        KHALILI Ali

                        General IRGC-a, na visokom položaju u Bazi Sarollah. Potpisao je pismo poslano Ministarstvu zdravstva 26. lipnja 2009. kojim se zabranjuje dostavljanje dokumentacije ili liječničkih potvrda svim osobama koje su ozlijeđene ili hospitalizirane tijekom događaja koji su uslijedili nakon izbora.

                        12.4.2011.

                        8.

                        MOTLAGH Bahram Hosseini

                        Voditelj Vojnog učilišta za izobrazbu zapovjednog i općeg osoblja (DAFOOS). Bivši voditelj odjela Seyyed al-Shohada u okviru IRGC-a u pokrajini Teheran. Odjel Seyyed al-Shohada imao je ključnu ulogu u organiziranju gušenja prosvjeda 2009.

                        12.4.2011.

                        10.

                        RADAN Ahmad-Reza

                        Mjesto rođenja: Isfahan (Iran)
                        datum rođenja: 1963.

                        Bivši ravnatelj Centra za strateške studije u okviru Iranskih snaga za izvršavanje zakonâ, tijela koje je povezano s Nacionalnom policijom. Ravnatelj Policijskog centra za strateške studije, zamjenik ravnatelja iranske Nacionalne policije do lipnja 2014. Kao zamjenik ravnatelja Nacionalne policije od 2008. Radan je bio odgovoran za premlaćivanja, ubojstva i proizvoljna uhićenja te pritvaranja prosvjednika koja su izvršile policijske snage. Trenutačno zapovjednik IRGC-a zadužen za obuku iračkih „antiterorističkih” snaga.

                        12.4.2011.

                        11.

                        RAJABZADEH Azizollah

                        Bivši voditelj Teheranske organizacije za ublažavanje katastrofa (TDMO). Kao načelnik teheranske policije do siječnja 2010. bio je odgovoran za nasilne policijske napade na prosvjednike i studente. Kao zapovjednik snaga za izvršavanje zakona u širem Teheranu Azizollah Rajabzadeh bio je najviše rangirana osoba optužena za zlostavljanja u centru za pritvor Kahrizak u prosincu 2009.

                        12.4.2011.

                        13.

                        TAEB Hossein

                        Mjesto rođenja: Teheran
                        datum rođenja: 1963.

                        Načelnik obavještajne jedinice IRGC-a. od listopada 2009. Zapovjednik snaga Basij do listopada 2009. Snage pod njegovim zapovjedništvom sudjelovale su u masovnim premlaćivanjima, ubojstvima, pritvaranjima i mučenjima mirnih prosvjednika.

                        12.4.2011.

                        14.

                        SHARIATI Seyeed Hassan

                        Savjetnik i član 28. odjeljka Vrhovnog suda. Voditelj pravosudnih tijela u Mashhadu do rujna 2014. Sudski postupci pod njegovim nadzorom provodili su se po hitnom postupku i iza zatvorenih vrata, pri čemu se nisu poštovala temeljna prava optuženih, a temeljili su se na priznanjima iznuđenima pod pritiskom i mučenjem. Budući da su odluke o izvršenju kazne donošene skupno, smrtne kazne izricane su bez odgovarajućeg poštovanja postupaka pravičnog suđenja.

                        12.4.2011.

                        15.

                        DORRI-NADJAFABADI Ghorban-Ali

                        Mjesto rođenja: Najafabad (Iran)
                        datum rođenja: 1945.

                        Član Skupštine stručnjaka i predstavnik Vrhovnog vođe u („središnjoj”) pokrajini Markazi, na čelu Vrhovnog upravnog suda. Iranski glavni javni tužitelj do rujna 2009. i bivši ministar za obavještajnu djelatnost tijekom Khatamijeva predsjedništva. Kao iranski glavni javni tužitelj nakon prvih postizbornih prosvjeda naredio je i nadzirao montirane sudske procese u okviru kojih se nisu poštovala prava optuženih i tijekom kojih im je bilo uskraćeno pravo na odvjetnika.

                        12.4.2011.

                        16.

                        HADDAD Hassan (također poznat kao Hassan ZAREH DEHNAVI)

                        Bivši zamjenik dužnosnika nadležnog za sigurnost pri Revolucionarnom sudu u Teheranu. Bivši sudac u 26. podružnici Revolucionarnog suda u Teheranu. Bio je nadležan za predmete pritvorenika uhićenih tijekom postizborne krize i redovito je prijetio obiteljima pritvorenika kako bi ih ušutkao. Imao je ključnu ulogu u izdavanju nalogâ za zadržavanje u centru za pritvor Kahrizak 2009. Iranske su vlasti u studenome 2014. službeno priznale njegovu ulogu u smrti pritvorenikâ.

                        12.4.2011.

                        17.

                        SOLTANI Hodjatoleslam Seyed Mohammad

                        Voditelj Organizacije za islamsku propagandu u pokrajini Khorasan-Razavi. Sudac Revolucionarnog suda u Mashhadu do 2013. Suđenja u njegovoj nadležnosti provodila su se po hitnom postupku i iza zatvorenih vrata, pri čemu se nisu poštovala temeljna prava optuženih. Budući da su odluke o izvršenju kazne donošene skupno, smrtne kazne izricane su bez odgovarajućeg poštovanja postupaka pravičnog suđenja.

                        12.4.2011.

                        18.

                        HEYDARIFAR Ali-Akbar

                        Bivši sudac Revolucionarnog suda u Teheranu. Sudjelovao je u suđenjima prosvjednicima. Pravosudna tijela ispitala su ga u vezi sa zlostavljanjima u centru za pritvor Kahrizak. Imao je ključnu ulogu u izdavanju naloga za zadržavanje pritvorenika u centru za pritvor Kahrizak 2009. Iranske su vlasti u studenome 2014. službeno priznale njegovu ulogu u smrti pritvorenikâ.

                        12.4.2011.

                        19.

                        JAFARI-DOLATABADI Abbas

                        Mjesto rođenja: Yazd (Iran)
                        datum rođenja: 1953.

                        Teheranski glavni javni tužitelj od kolovoza 2009. Dolatabadijev ured optužio je veliki broj prosvjednika, uključujući pojedince koji su sudjelovali u prosvjedima u prosincu 2009. u Noći Ašure. Naredio je zatvaranje Karroubijeva ureda u rujnu 2009. i uhićenje više reformističkih političara, a u lipnju 2010. zabranio je dvije reformističke političke stranke. Njegov je ured optužio prosvjednike optužbom Muharebeha, mržnje prema Bogu, za što je predviđena smrtna kazna, a osuđenima na smrtnu kaznu uskratio je pravičan sudski postupak. Njegov je ured također uzeo za metu i zatvarao reformiste, aktiviste za ljudska prava i predstavnike medija kao dio šireg zatiranja političke oporbe.
                        U listopadu 2018. izvijestio je medije da će četvero aktivista iranske nacionalnosti koji su se borili za zaštitu okoliša biti optuženo za „sijanje propasti na zemlji”, optužbu za koju se izriče smrtna kazna.

                        12.4.2011.

                        20.

                        MOGHISSEH Mohammad (također poznat kao NASSERIAN)

                        Sudac, voditelj 28. podružnice Revolucionarnog suda u Teheranu. Smatra se i odgovornim za osuđivanje pripadnika zajednice Baha'i. Bio je nadležan za postizborne predmete. Izricao je duge zatvorske kazne u okviru nepoštenih suđenja društvenim i političkim aktivistima i novinarima te više smrtnih kazni prosvjednicima i društvenim i političkim aktivistima.

                        12.4.2011.

                        22.

                        MORTAZAVI Said

                        Mjesto rođenja: Meybod, Yazd (Iran)
                        datum rođenja: 1967.

                        Teheranski glavni javni tužitelj do kolovoza 2009. Kao teheranski glavni javni tužitelj izdao je opći nalog koji je upotrijebljen za zatvaranje stotina aktivista, novinara i studenata. U siječnju 2010. parlamentarnom istragom utvrđena je njegova izravna odgovornost za zadržavanje trojice pritvorenika koji su potom umrli u pritvoru. Razriješen je dužnosti u kolovozu 2010. nakon istrage koju su pokrenula iranska pravosudna tijela o njegovoj ulozi u smrti trojice muškaraca koji su na njegov nalog pritvoreni nakon izbora. Iranske su vlasti u studenome 2014. službeno priznale njegovu ulogu u smrti pritvorenikâ. Iranski sud 19. kolovoza 2015. oslobodio ga je optužaba povezanih s mučenjem i smrću trojice mladića u centru za pritvor Kahrizak 2009.

                        12.4.2011.

                        24.

                        MORTAZAVI Amir

                        Zamjenik voditelja Odjela za socijalna pitanja i sprečavanje kriminala pri pravosudnim tijelima u pokrajini Khorasan-Razavi. Zamjenik javnog tužitelja u Mashhadu barem do 2015. Suđenja u njegovoj nadležnosti provodila su se po hitnom postupku i iza zatvorenih vrata, pri čemu se nisu poštovala temeljna prava optuženih. Budući da su odluke o izvršenju kazne donošene skupno, smrtne kazne izricane su bez odgovarajućeg poštovanja postupaka pravičnog suđenja.

                        12.4.2011.

                        25.

                        SALAVATI Abdolghassem

                        Sudac, voditelj 15. podružnice Revolucionarnog suda u Teheranu. Istražni sudac na sudu u Teheranu. Nadležan za postizborne predmete, kao sudac predsjedao je montiranim sudskim procesima u ljeto 2009., osudio je na smrt dvojicu monarhista kojima se sudilo u montiranim procesima. Osudio je više od stotinu političkih zatvorenika, aktivista za ljudska prava i prosvjednika na dugotrajne zatvorske kazne.
                        Iz izvješćâ iz 2018. vidljivo je da je nastavio izricati slične kazne bez odgovarajućeg poštovanja postupaka pravičnog suđenja.

                        12.4.2011.

                        28.

                        YASAGHI Ali-Akbar

                        Sudac Vrhovnog suda, voditelj 44. odjeljka. Zamjenik izvršnog direktora Zaklade Setad-e Dieh. Glavni sudac Revolucionarnog suda u Mashhadu (od 2001. do 2011.). Suđenja u njegovoj nadležnosti provodila su se po hitnom postupku i iza zatvorenih vrata, pri čemu se nisu poštovala temeljna prava optuženih. Budući da su odluke o izvršenju kazne donošene skupno (do 550 odluka između ljeta 2009. i ljeta 2011.), smrtne kazne izricane su bez odgovarajućeg poštovanja postupaka pravičnog suđenja.

                        12.4.2011.

                        30.

                        ESMAILI Gholam-Hossein

                        Voditelj teheranskih pravosudnih tijela. Bivši predsjednik iranske Organizacije za zatvore. U tom je svojstvu sudjelovao u masovnom zatvaranju političkih prosvjednika i prikrivanju zlostavljanja počinjenih u okviru zatvorskog sustava.

                        12.4.2011.

                        31.

                        SEDAQAT Farajollah

                        Pomoćnik tajnika Glavne uprave za zatvore u Teheranu. Upravitelj zatvora Evin u Teheranu do listopada 2010., a tijekom tog razdoblja izvršavala su se mučenja. Kao čuvar u mnogo je navrata prijetio zatvorenicima i izvršavao pritisak na njih.

                        12.4.2011.

                        32.

                        ZANJIREI Mohammad-Ali

                        Kao viši savjetnik upravitelja iranske Organizacije za zatvore i njegov zamjenik odgovoran je za teška kršenja ljudskih prava zatvorenika. Upravljao je sustavom u okviru kojega su zatvorenici trpjeli zlostavljanje, mučenje i nehumano/ponižavajuće postupanje te su boravili u vrlo lošim životnim uvjetima.

                        12.4.2011.

                        33.

                        ABBASZADEH-MESHKINI Mahmoud

                        Savjetnik iranskog Visokog vijeća za ljudska prava. Bivši tajnik Visokog vijeća za ljudska prava. Bivši guverner pokrajine Ilam. Bivši politički direktor u Ministarstvu unutarnjih poslova. Kao voditelj Odbora iz članka 10. Zakona o aktivnostima političkih stranaka i skupina bio je zadužen za izdavanje odobrenja za prosvjede i druga javna događanja te registraciju političkih stranaka.
                        Privremeno je 2010. zabranio aktivnosti dviju reformističkih političkih stranaka povezanih s Mousavijem – Islamske iranske fronte za sudjelovanje i Organizacije mudžahedina islamske revolucije. Od 2009. sustavno i neprestano zabranjuje sva nevladina okupljanja i time uskraćuje ustavno pravo na prosvjed, što dovodi do brojnih uhićenja mirnih prosvjednika, koja su protivna pravu na slobodu okupljanja.
                        Također je 2009. oporbi uskratio dozvolu za ceremoniju žalovanja za ubijenima u prosvjedima zbog predsjedničkih izbora.

                        10.10.2011.

                        35.

                        AKHARIAN Hassan

                        Čuvar u odjelu 1 zatvora Radjaishahr u Karadju do srpnja 2010. Nekoliko bivših pritvorenika prijavilo je da je izvršavao mučenja te davao naredbe kojima je onemogućio da se zatvorenicima pruži liječnička pomoć. Prema zapisniku svjedočenja jednog pritvorenika u zatvoru Radjaishahr, svi su ga čuvari brutalno tukli, a Akharian je za to znao. Poznat je i najmanje jedan prijavljeni slučaj zlostavljanja i smrti pritvorenika, Mohsena Beikvanda, pod Akharianovim nadzorom. Beikvand je preminuo u rujnu 2010. Drugi pritvorenici vjerodostojno tvrde da je ubijen po nalogu Hassana Akhariana.

                        10.10.2011.

                        36.

                        AVAEE Seyyed Ali-Reza (također poznat kao: AVAEE Seyyed Alireza)

                        Ministar pravosuđa. Bivši direktor ureda za posebne istrage. Zamjenik ministra unutarnjih poslova i voditelj javnog registra do srpnja 2016. Savjetnik Disciplinskog suda za suce od travnja 2014. Bivši predsjednik pravosudnih tijela u Teheranu. Kao predsjednik pravosudnih tijela u Teheranu odgovoran je za kršenja ljudskih prava, proizvoljna uhićenja, uskraćivanje pravâ zatvorenicima i velik broj pogubljenja.

                        10.10.2011.

                        37.

                        BANESHI Jaber

                        Od studenoga 2011. voditelj 22. podružnice Prizivnog suda u Shirazu. Javni tužitelj u Shirazu do listopada 2011. Tužitelj u predmetu bombaškog napada u Shirazu 2008., koji je režim iskoristio kako bi na smrt osudio druge neupletene osobe. Pripadnicima manjina izricao je smrtne kazne i druge teške kazne kojima su se kršila njihova ljudska prava, među ostalim, na pošteno suđenje i slobodu od proizvoljnog pritvora.

                        10.10.2011.

                        38.

                        FIRUZABADI Maj-Gen dr. Seyyed Hasan (također poznat kao: FIRUZABADI Maj-Gen dr. Seyed Hassan, FIROUZABADI Maj-Gen dr. Seyyed Hasan, FIROUZABADI Maj-Gen dr. Seyed Hassan)

                        Mjesto rođenja: Mashhad
                        Datum rođenja: 3. veljače 1951.

                        Kao načelnik stožera iranskih oružanih snaga (od 1989. do 2016.) bio je najviši vojni zapovjednik odgovoran za vođenje svih vojnih sektora i politika, uključujući Islamsku revolucionarnu gardu (IRGC) i policiju. Snage pod njegovim službenim zapovjedništvom 2009. provele su brutalnu represiju nad mirnim prosvjednicima i izvršile masovna pritvaranja.
                        Također je član Vrhovnog vijeća za nacionalnu sigurnost (SNSC) i Vijeća za primjerenost.

                        10.10.2011.

                        39.

                        GANJI Mostafa Barzegar

                        Glavni javni tužitelj u Qomu (od 2008. do 2017.), trenutačno ravnatelj Glavne uprave za zatvore. Bio je odgovoran za proizvoljno pritvaranje i zlostavljanje desetaka prijestupnika u Qomu. Sudjelovao je u teškom kršenju prava na pravičan sudski postupak, što je doprinijelo pretjeranoj i sve češćoj primjeni smrtne kazne te naglom porastu broja pogubljenja 2009. i 2010.

                        10.10.2011.

                        40.

                        HABIBI Mohammad Reza

                        Voditelj ureda Ministarstva pravosuđa u Yazdu. Bivši zamjenik javnog tužitelja u Isfahanu. Sudjelovao je u postupcima u kojima je optuženicima uskraćeno pravo na pošteno suđenje, primjerice Abdollahu Fathiju, koji je pogubljen u svibnju 2011. nakon što je Habibi tijekom njegova suđenja u ožujku 2010. ignorirao njegovo pravo na saslušanje i probleme s psihičkim zdravljem. Stoga je sudjelovao u teškom kršenju prava na pravičan sudski postupak, što je doprinijelo naglom porastu broja pogubljenja 2011.

                        10.10.2011.

                        41.

                        HEJAZI Mohammad

                        Mjesto rođenja: Isfahan / Ispahan
                        Datum rođenja: 1956.

                        General IRGC-a, imao je važnu ulogu u zastrašivanju iranskih „neprijatelja” i u prijetnjama njima. Bivši čelnik Korpusa Sarollah IRGC-a u Teheranu i bivši čelnik snaga Basij, imao je središnju ulogu u postizbornoj represiji prosvjednika 2009.

                        10.10.2011.

                        43.

                        JAVANI Yadollah

                        Politički čelnik IRGC-a. Javnim izjavama u kojima je podupirao uhićenje i kažnjavanje prosvjednika i disidenata u mnogo je navrata pokušao suzbiti slobodu govora i slobodu izražavanja. Bio je jedan od prvih visokorangiranih dužnosnika koji su 2009. zahtijevali uhićenje Moussavija, Karroubija i Khatamija. Podupirao je uporabu metoda kojima se krši pravo na pošteno suđenje, uključujući javna priznanja, i objavljivao sadržaj ispitivanjâ prije suđenja. Dokazi upućuju i na to da je odobravao primjenu nasilja nad prosvjednicima te je vrlo vjerojatno da je kao iznimno važan član IRGC-a bio svjestan primjene okrutnih metoda ispitivanja radi prisilnog iznuđivanja priznanja.

                        10.10.2011.

                        44.

                        JAZAYERI Massoud

                        Zamjenik načelnika stožera iranskih Združenih oružanih snaga, zadužen za kulturna pitanja (također poznat kao glavni štab za obavješćivanje o državnoj sigurnosti). Kao zamjenik načelnika stožera aktivno je sudjelovao u gušenju prosvjeda 2009. U intervjuu za list Kayhan izjavio je da su mnogi prosvjednici u Iranu i inozemstvu identificirani i da će se s njima obračunati kada za to dođe trenutak. Otvoreno je pozivao na suzbijanje predstavništava stranih masovnih medija i iranske oporbe. Od vlade je 2010. zatražio da donese strože zakone protiv Iranaca koji surađuju sa stranim medijima.

                        10.10.2011.

                        45.

                        JOKAR Mohammad Saleh

                        Zamjenik načelnika za parlamentarne poslove Revolucionarne garde. Parlamentarni zastupnik za pokrajinu Yazd od 2011. do 2016. i član Parlamentarnog odbora za nacionalnu sigurnost i vanjsku politiku. Bivši zapovjednik studentskih snaga Basij.
                        U toj je ulozi aktivno sudjelovao u gušenju prosvjeda i indoktrinaciji djece i mladih kako bi se nastavilo suzbijanje slobode govora i oštre mjere protiv neslaganja. Kao član Parlamentarnog odbora za nacionalnu sigurnost i vanjsku politiku javno je podupirao zatiranje oporbe vladi.

                        10.10.2011.

                        46.

                        KAMALIAN Behrouz (također poznat kao: Hackers Brain, Behrooz_Ice)

                        Mjesto rođenja: Teheran
                        Datum rođenja: 1983.

                        Voditelj kiberskupine „Ashiyaneh” povezane s iranskim režimom. Organizaciju za digitalnu sigurnost „Ashiyaneh” osnovao je Behrouz Kamalian, a odgovorna je za intenzivne kibernapade na protivnike i reformiste u Iranu, ali i na strane institucije. Rad Kamalianove organizacije „Ashiyaneh” doprinio je zatiranju oporbe koje je provodio režim i u okviru kojeg su počinjena brojna teška kršenja ljudskih prava.

                        10.10.2011.

                        49.

                        MALEKI Mojtaba

                        Zamjenik voditelja Ministarstva pravosuđa u pokrajini Khorasan Razavi. Bivši javni tužitelj u Kermanshahu. Imao je ulogu u velikom broju osuda na smrt izrečenih u Iranu, među ostalim u kaznenom progonu sedmero zatvorenika osuđenih za trgovanje drogom, koji su obješeni istog dana, 3. siječnja 2010., u središnjem zatvoru u Kermanshahu.

                        10.10.2011.

                        50.

                        OMIDI Mehrdad (također poznat kao: Reza, OMIDI Reza)

                        Voditelj VI. policijskog odjeljka, Istražni odjel. Bivši voditelj obavještajne službe pri iranskoj policiji. Bivši voditelj Odjela za računalni kriminal pri iranskoj policiji. Bio je odgovoran za tisuće istraga i optužnica protiv reformista i političkih protivnika koji su se koristili internetom. Stoga je bio odgovoran za teška kršenja ljudskih prava u okviru represije osoba koje su javno branile svoja legitimna prava, uključujući pravo na slobodu izražavanja tijekom „zelenog pokreta” iz 2009. i nakon njega.

                        10.10.2011.

                        51.

                        SALARKIA Mahmoud

                        Bivši predsjednik nogometnog kluba „Persepolis” iz Teherana.

                        Bivši predsjednik Povjerenstva za benzin i transport Grada Teherana. Zamjenik glavnog javnog tužitelja u Teheranu za zatvorske poslove za vrijeme represije 2009. Kao zamjenik glavnog javnog tužitelja u Teheranu za zatvorske poslove bio je izravno odgovoran za brojne uhidbene naloge protiv nevinih i mirnih prosvjednika i aktivista. Brojna izvješća boraca za ljudska prava pokazuju da su prema njegovu nalogu gotovo svi koji su uhićeni držani u izolaciji, bez pristupa odvjetniku ili obitelji te bez optužbe, tijekom razdobljâ različite duljine, često u uvjetima koji su jednaki prisilnom nestanku. Njihove obitelji često nisu bile obaviještene o uhićenju.

                        10.10.2011.

                        52.

                        KHODAEI SOURI Hojatollah

                        Mjesto rođenja: Selseleh (Iran)
                        datum rođenja: 1964.

                        Član Odbora za nacionalnu sigurnost i vanjsku politiku. Parlamentarni zastupnik za pokrajinu Lorestan. Član parlamentarnog povjerenstva za vanjsku i sigurnosnu politiku. Upravitelj zatvora Evin do 2012. Mučenje je bila uobičajena praksa u zatvoru Evin dok je Souri bio upravitelj. Mnogi aktivisti bili su pritvoreni u odjelu 209 zbog svojih mirnih aktivnosti protivljenja vladi koja je na vlasti.

                        10.10.2011.

                        54.

                        TAMADDON, Morteza (također poznat kao: TAMADON Morteza)

                        Mjesto rođenja: Shahr Kord-Isfahan
                        datum rođenja: 1959.

                        Bivši voditelj Vijeća za javnu sigurnost pokrajine Teheran. Bivši glavni guverner IRGC-a pokrajine Teheran. U svojstvu guvernera i voditelja Vijeća za javnu sigurnost pokrajine Teheran snosio je opću odgovornost za sve represivne aktivnosti koje je IRGC poduzimao u pokrajini Teheran, među ostalim za suzbijanje političkih prosvjeda od lipnja 2009. Trenutačno član uprave Tehnološkog sveučilišta Khajeh Nasireddin Tusi.

                        10.10.2011.

                        55.

                        ZEBHI Hossein

                        Prvi zamjenik savjetnika pravosudnih tijela i sudac Vrhovnog suda. Zamjenik iranskog glavnog javnog tužitelja (od 2007. do 2015.). U toj je ulozi bio odgovoran za sudske predmete pokrenute nakon postizbornih prosvjeda 2009., koji su se vodili bez poštovanja ljudskih prava. U toj je ulozi i odobravao pretjerane kazne za kaznena djela povezana s drogom.

                        10.10.2011.

                        56.

                        BAHRAMI Mohammad-Kazem

                        Voditelj upravnog suda. Kao voditelj pravosudne grane oružanih snaga sudjelovao je u represiji mirnih prosvjednika 2009.

                        10.10.2011.

                        57.

                        HAJMOHAM-MADI Aziz

                        Sudac na kaznenom sudu pokrajine Teheran. Sudjelovao je u nekoliko suđenja prosvjednicima, među ostalim, u suđenju Abdol-Rezi Ghanbariju, učitelju koji je uhićen u siječnju 2010. i osuđen na smrt zbog svojih političkih aktivnosti.

                        10.10.2011.

                        58.

                        BAGHERI Mohammad-Bagher

                        Potpredsjednik pravosudne uprave pokrajine Južni Khorasan, zadužen za sprečavanje kaznenih djela. Uz 140 smrtnih kazni izvršenih između ožujka 2010. i ožujka 2011. koje je priznao u lipnju 2011., sumnja se da je u tom razdoblju u istoj pokrajini Južni Khorasan izvršeno još oko 100 drugih pogubljenja, a da o tome nisu bile obaviještene ni obitelji ni odvjetnici. Stoga je sudjelovao u teškom kršenju prava na pravičan sudski postupak, što je doprinijelo velikom broju smrtnih kazni.

                        10.10.2011.

                        60.

                        HOSSEINI, dr. Mohammad (također poznat kao: HOSSEYNI, dr. Seyyed Mohammad, Seyed, Sayyed i Sayyid)

                        Mjesto rođenja: Rafsanjan, Kerman
                        datum rođenja: 1961.

                        Savjetnik bivšeg predsjednika Mahmouda Ahmadinejada i glasnogovornik radikalne političke frakcije stranke YEKTA. Ministar kulture i islamskog usmjeravanja (od 2009. do 2013.). Bivši član IRGC-a, sudjelovao je u represiji novinara.

                        10.10.2011.

                        64.

                        KAZEMI Toraj

                        Ravnatelj Kiberpolicije, koju je EU uvrstio na popis. U tom je svojstvu najavio kampanju novačenja vladinih hakera kako bi se ostvario bolji nadzor nad informacijama na internetu i napale „opasne” stranice.

                        23.3.2012.

                        65.

                        LARIJANI Sadeq

                        Mjesto rođenja: Najaf (Irak)
                        datum rođenja: 1960. ili kolovoz 1961.

                        Imenovan voditeljem Vijeća za primjerenost 29. prosinca 2018. Voditelj pravosudnih tijela od 2009. Voditelj pravosudnih tijela mora dati suglasnost i odobriti svaku kaznu za qisas (odmazda), hodoud (zločin protiv Boga) i ta'zirat (zločin protiv države). To obuhvaća presude za koje se izriče smrtna kazna, bičevanje i amputacije. Tako je osobno odobrio brojne smrtne kazne u suprotnosti s međunarodnim normama, uključujući kamenovanja, vješanja, pogubljenja maloljetnika i javna pogubljenja kao što su slučajevi u kojima su zatvorenici obješeni s mostova pred tisućama ljudi. Stoga je doprinio velikom broju pogubljenja. Također je dopustio tjelesna kažnjavanja kao što su amputacije i kapanje kiseline u oči osuđenika. Od kada je Sadeq Larijani preuzeo dužnost, znatno se povećao broj proizvoljnih uhićenja političkih zatvorenika, boraca za ljudska prava i pripadnika manjina. Sadeq Larijani također snosi odgovornost za sustavna kršenja prava na pravedno suđenje u okviru iranskog pravosuđa.

                        23.3.2012.

                        69.

                        MORTAZAVI Seyyed Solat

                        Mjesto rođenja: Farsan, pokrajina Tchar Mahal-o-Bakhtiari (jug), Iran
                        Datum rođenja: 1967.

                        Bivši gradonačelnik Mashada, drugog po veličini grada u Iranu, u kojemu se redovito izvršavaju javna pogubljenja. Bivši zamjenik ministra unutarnjih poslova za politička pitanja, imenovan 2009. U tom je svojstvu bio odgovoran za represiju osoba koje su javno branile svoja legitimna prava, uključujući pravo na slobodu izražavanja. Poslije je imenovan predsjednikom Iranskog izbornog odbora za parlamentarne izbore 2012. i za predsjedničke izbore 2013.

                        23.3.2012.

                        73.

                        FAHRADI Ali

                        Zamjenik voditelja Inspektorata za pravna pitanja i javnu inspekciju Ministarstva pravosuđa u Teheranu. Bivši javni tužitelj u Karaju. Odgovoran je za teška kršenja ljudskih prava, među ostalim za kazneni progon na suđenjima na kojima je izrečena smrtna kazna. U regiji Karaj zabilježen je velik broj pogubljenja dok je on bio javni tužitelj.

                        23.3.2012.

                        79.

                        RASHIDI AGHDAM, Ali Ashraf (također poznat kao: Ali Ashraf Rostami Aghdam)

                        Bivši upravitelj zatvora Evin, imenovan sredinom 2012. Dok je obnašao tu dužnost, uvjeti u zatvoru su se pogoršali, a u izvješćima se navodilo sve lošije postupanje prema zatvorenicima. U listopadu 2012. devet zatvorenica započelo je štrajk glađu prosvjedujući zbog kršenja njihovih prava i zbog nasilnog postupanja zatvorskih čuvara.

                        12.3.2013.

                        83.

                        JAFARI, Asadollah

                        Kao tužitelj u pokrajini Mazandaran Jafari je preporučio izricanje smrtne kazne u predmetima u kojima je bio tužitelj, zbog čega su izvršena brojna pogubljenja, uključujući javna pogubljenja i pogubljenja u slučajevima u kojima je izricanje smrtne kazne bilo u suprotnosti s međunarodnim ljudskim pravima, među ostalim jer je kazna bila nerazmjerna i pretjerana. Jafari je odgovoran i za nezakonita uhićenja i kršenja prava pritvorenika koji pripadaju zajednici Baha'i, od početnog uhićenja do njihova držanja u samici obavještajnog centra za pritvor.

                        12.3.2013.

                        85.

                        HAMLBAR Rahim

                        Sudac 1. podružnice Revolucionarnog suda u Tabrizu. Odgovoran za teške kazne izrečene pripadnicima azerske etničke manjine i aktivistima za radnička prava, koji su bili optuženi za špijuniranje, djela protiv nacionalne sigurnosti, propagandu protiv iranskog režima i vrijeđanje vođe Irana. U jednom istaknutom predmetu izrekao je zatvorske kazne 20 humanitarnih radnika dobrovoljaca (koji su pomagali nakon potresa u Iranu u kolovozu 2012.) jer su pokušali pomoći žrtvama potresa. Sud je te radnike proglasio krivima zbog „zavjereništva i tajnog dogovaranja radi počinjenja kaznenih djela protiv nacionalne sigurnosti”.

                        12.3.2013.”

                  Subjekti

                        Naziv

                        Identifikacijski podaci

                        Obrazloženje

                        Datum uvrštenja na popis

                        „1.

                        Kiberpolicija

                        Lokacija: Teheran, Iran, internetske stranice: http://www.cyberpolice.ir

                        Iranska Kiberpolicija, osnovana u siječnju 2011., jedinica je Policije Islamske Republike Iran, kojoj je od osnivanja do početka 2015. na čelu bio Esmail Ahmadi-Moqaddam (uvršten na popis). Ahmadi-Moqaddam naglasio je da će se Kiberpolicija baviti antirevolucionarnim i disidentskim skupinama koje su 2009. iskoristile društvene mreže na internetu kako bi potaknule prosvjede protiv ponovnog izbora predsjednika Mahmouda Ahmadinejada. Kiberpolicija je u siječnju 2012. izdala nove smjernice za internetske kafiće, prema kojima su korisnici dužni dati osobne informacije koje će vlasnici kafića čuvati šest mjeseci, kao i evidenciju internetskih stranica koje su posjetili. Pravilima se također od vlasnika kafića zahtijeva da instaliraju kamere televizije zatvorenog kruga, odnosno videonadzor, i snimke čuvaju šest mjeseci. Na temelju tih novih pravila mogu nastati kontrolne knjige kojima se vlasti mogu koristiti kako bi ušle u trag aktivistima ili bilo kojoj osobi koju se smatra prijetnjom nacionalnoj sigurnosti.
                        Iranski mediji u lipnju 2012. izvijestili su da će Kiberpolicija početi provoditi oštre mjere protiv virtualnih privatnih mreža (VPN-a). Kiberpolicija je 30. listopada 2012. bez naloga uhitila blogera Sattara Beheshtija zbog „djela protiv nacionalne sigurnosti na društvenim mrežama i Facebooku”. Beheshti je na svojem blogu kritizirao iransku vladu. Beheshti je 3. studenoga 2012. pronađen mrtav u svojoj zatvorskoj ćeliji, a vjeruje se da su ga službe Kiberpolicije mučile do smrti.

                        12.3.2013.”